YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (kolmas jaosto)

20 päivänä syyskuuta 2001

Asia T-95/01

Gerald Coget ym.

vastaan

Euroopan yhteisöjen tilintarkastustuomioistuin

”Henkilöstö — Pääsihteerin virka — Hakuilmoitus — Kokemus ”korkean tason” tehtävistä — Toimielimen laaja harkintavalta — Haastatteluun kutsuminen”

Täydellinen teksti ranskankielellä II-879

Aihe:

Kanne, jossa kantaja vaatii ensimmäisen oikeusasteen tuomioistuinta kumoamaan tilintarkastustuomioistuimen 22.2.2001 tekemän päätöksen nimittää Michel Hervé toimielimen pääsihteerin virkaan 1.7.2001 alkaen.

Ratkaisu:

Kanne hylätään. Asianosaiset vastaavat omista oikeudenkäyntikuluistaan kahdesta välitoimimenettelystä aiheutuneet oikeudenkäyntikulut mukaan lukien.

Tiivistelmä

Virkamiehellä, joka on vapaaehtoisesti päättänyt olla hakematta avoinna olevaa toimea ja siten on kieltäytynyt ottamasta osaa nimitysprosessiin, ei ole oikeutta valittaa kolmannen osapuolen nimittämisestä, joka on tapahtunut tavanomaista menettelytapaa noudattaen. Tämä periaate soveltuu mutatis mutandis, kun kantaja on vapaaehtoisesti päättänyt olla käyttämättä hakuilmoituksin julkaistua mahdollisuutta hakea väliaikaisen toimihenkilön toimea. (ks. 38 kohta) Viittaukset: asia 252/81, Macevičius v. parlamentti, 17.3.1983 (Kok. 1983, s 867, 10 kohta)

Koska virkamiesten palvelukseen ottamista koskevat menettelytavat ja velvollisuudet eivät sovellu palkkaluokkaan A 1 kuuluvan, muuhun henkilöstöön sovellettavien palvelussuhteen ehtojen 2 artiklan a kohdassa tarkoitetun väliaikaisen toimihenkilön palvelukseen ottamiseen, työsopimusten tekemiseen oikeutetulla viranomaisella on laaja harkintavalta sekä valintamenettelyn järjestämistavan valinnan että valintamenettelyn läpiviennin suhteen. Toimielin ei varsinkaan ole velvollinen julkaisemaan mitään hakuilmoitusta pääsihteerinsä palvelukseen ottamiseksi. Kuitenkin samalla tavoin kuin avointa virkaa koskeva ilmoitus sitoo nimittävää viranomaista, myös työsopimusten tekemiseen oikeutettu viranomainen on luonnollisesti velvollinen noudattamaan edellytyksiä, jotka on esitetty hakuilmoituksessa, jonka se itse on vapaaehtoisesti julkaissut. Sitä vastoin kyseistä viranomaista ei voida moittia siitä, että se ei ole antanut täsmällisempää ja yksityiskohtaisempaa kuvausta tietyistä kyseisessä hakuilmoituksessa esitetyistä edellytyksistä. Kilpailuilmoituksessa voidaan laillisesti rajoittua toistamaan henkilöstösääntöjen 5 artiklan 1 kohdan yleisluonteinen sanamuoto sen ura-alueen osalta, johon kyseessä oleva virka kuuluu ilman, että eriteltäisiin täytettävänä olevaan virkaan vaadittavan kokemuksen taso, ja jättää siten valintalautakunnan vastuulle arvioida tapauskohtaisesti sitä, vastaavatko kunkin hakijan esittämät tutkintotodistukset ja muut todistukset sekä hakijan ilmoittama ammatillinen kokemus henkilöstösäännöissä vaadittavaa tasoa ja niin muodoin ilmoituksessa kyseessä olevien tehtävien suorittamiselle vaadittua tasoa. Tämä sääntö soveltuu vieläkin paremmin, kun kyseessä on korkean tason väliaikaisen toimihenkilön toimi, jonka täyttämisessä toimielin on itse vapaaehtoisesti päättänyt käyttää hakuilmoitusmenettelyä. (ks. 56, 58 ja 60 kohta) Viittaukset: asia 225/87, Belardinelli ym. v. tuomioistuin, 12.7.1989 (Kok. 1989, s. 2353, 13 ja 14 kohta); asia T-46/89, Pitrone v. komissio, 23.10.1990 (Kok. 1990, s. II-577, 26 kohta) ja asia T-21/98, Leite Mateus v. komissio, 11.2.1999 (Kok. H. 1999, s. I-A-25 ja II-107, 31 kohta).

Työsopimusten tekemiseen oikeutetulla viranomaisella on, erityisesti silloin kun täytettävänä on palkkaluokan A 1 tai A 2 toimi, laaja harkintavalta, kun se arvioi, vastaako kunkin hakijan ilmoittama ammatillinen kokemus tasoa, jota on vaadittu hakuilmoituksessa, jota toimielin ei edes olisi ollut velvollinen julkaisemaan. Tämä arviointi voidaan asettaa kyseenalaiseksi vain, jos kysymyksessä on ilmeinen virhe. (ks. 113 kohta) Viittaukset: em. asia Kerzmann v. tilintarkastustuomioistuin, 19 ja 20 kohta; em. asia Moritz v. komissio, 29 kohta; em. yhdistetyt asiat Kalavros v. tuomioistuin, em. asia Kotzonis v. talous-ja sosiaalikomitea, 81 kohta; em. asia Ryan-Sheridan v. Euroopan elin-ja työolojen kehittämissäätiö;em. yhdistetyt asiat Caló v. alueiden komitea, 95 kohta ja em. asia Forvass v. komissio, 45 kohta.